Diari Oficial de la Generalitat Valenciana


Sumari del DOGV 6194, del 28-01-2010 (2010/829)

ACORD de 22 de gener de 2010, del Consell, pel qual s'aprova el Pla Anual 2010 de Cooperació al Desenrotllament.
----------------------------------------------------------------------------------------------------------------

### Dades del document

Número de DOGV
:   6194

Data del DOGV
:   28-01-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/829


Data del document
:   22-01-2010

Organisme emissor
:   Conselleria de Solidaritat i Ciutadania

Tipus de document
:   Acord

Descriptors 

:   * ajuda al desenvolupament
    * ajuda humanitària
    * cooperació internacional
    * programa d'actuació

ACORD de 22 de gener de 2010, del Consell, pel qual s'aprova el Pla Anual 2010 de Cooperació al Desenrotllament. [2010/829]  
El Consell, en la reunió del dia 22 de gener de 2010, va adoptar l'arcord següent:  
De conformitat amb l'article 7 de la Llei 6/2007, de 9 de febrer, de la Generalitat, de la Cooperació al Desenrotllament de la Comunitat Valenciana, la planificació de la cooperació al desenrotllament s'articula per mitjà del Pla director de la Cooperació Valenciana, els plans anuals i els plans estratègics.   
Segons l'apartat 3 d'este mateix article, els plans anuals de cooperació al desenrotllament són l'instrument de programació de l'activitat de la Generalitat en este àmbit i han de concretar, per a cada any, els objectius, les prioritats i els recursos dissenyats en el pla director corresponent.   
Per Acord de 28 de desembre de 2007, del Consell, es va aprovar el Pla director de la Cooperació Valenciana 2008-2011, i en este s'establix que, en aplicació de la Llei 6/2007 citada, s'elaboraran i publicaran, prèvia consulta amb el Consell Valencià de Cooperació al Desenrotllament, els successius Plans Anuals de Cooperació al Desenrotllament de la Generalitat, que seran aprovats pel Consell.  
En conseqüència, el Pla Anual 2010 de Cooperació al Desenrotllament, seguint i desplegant el Pla director de la Cooperació Valenciana 2008-2011, determina les directrius bàsiques, els objectius i la programació de l'activitat de la Generalitat en la matèria durant l'any 2010.  
El pla ha sigut sotmés a consulta i informat favorablement per la Comissió Interdepartamental de Cooperació al Desenrotllament i pel Consell Valencià de Cooperació al Desenrotllament.  
Per tot això, de conformitat amb el que disposa l'article 11.2.b) de la Llei 6/2007, de 9 de febrer, de la Generalitat, de la Cooperació al Desenrotllament de la Comunitat Valenciana, i a proposta del conseller de Solidaritat i Ciutadania, el Consell  
ACORDA  
Primer  
Aprovar el Pla Anual 2010 de Cooperació al Desenrotllament, que figura com a annex.  
Segon  
Ordenar la seua publicació en el Diari Oficial de la Comunitat Valenciana, així com donar-li la màxima difusió a través dels mitjans de difusió tècnics i electrònics pertinents.  
Valencia, 22 de gener de 2010  
La consellera secretària del Consell, per substitució,  
PAULA SÁNCHEZ DE LEÓN GUARDIOLA  
ANNEX  
PLA ANUAL 0707 FW COOPERACIÓ AL DESENROTLLAMENT.  
1. Marc normatiu  
El marc legal en matèria de cooperació internacional el constituïx, d'una banda, a nivell autonòmic, la Llei 6/2007, de 9 de febrer, de la Generalitat, de la Cooperació al Desenrotllament de la Comunitat Valenciana, que establix els principis generals del model de cooperació de la Generalitat. D'altra banda, la Llei 23/1998, de 7 de juliol, de Cooperació Internacional per al Desenrotllament, de caràcter estatal, arreplega la cooperació descentralitzada com una modalitat important, que establix òrgans específics de coordinació amb el govern central.  
En el primer semestre de 2010 està prevista l'aprovació d'un nou decret regulador de les bases de les ajudes en matèria de cooperació per al desenrotllament, que desenvolupa la Llei 6/2007, de 9 de febrer, de la Generalitat, de la Cooperació al Desenrotllament de la Comunitat Valenciana, que deroga i substituïx el Decret 201/1997, d'1 de juliol, del Consell, sobre regulació de les bases per a la cooperació internacional al desenrotllament i del règim específic de transferències de fons destinats a la cooperació amb països en via de desenrotllament.  
En el segon semestre de l'any 2010 s'elaborarà el Pla Anual 2011 de Cooperació al Desenrotllament, que serà aprovat per la Generalitat abans del 31 de desembre de 2010, després d'un procés de diàleg i consens en el Consell Valencià de Cooperació al Desenrotllament, en la Comissió Interdepartamental i en la Comissió Interterritorial de Cooperació al Desenrotllament.   
2. Marc estratègic  
Les actuacions que la Generalitat realitze en matèria de cooperació internacional per al desenrotllament hauran de tindre com a referència les prioritats horitzontals, sectorials i geogràfiques establides en la Llei 6/2007, de 9 de febrer, de la Generalitat, així com en el Pla director de la Cooperació Valenciana 2008-2011.  
A més la Generalitat, d'acord amb l'agenda internacional en matèria de cooperació per al desenrotllament, impulsarà, en totes les intervencions que emprenga, el compliment dels Objectius de Desenrotllament del Mil·lenni (ODM) i els acords de la Declaració i Plataforma d'Acció de Beijing. Així mateix, es tindrà en compte el Pacte Valencià Contra la Pobresa.  
2.1. Prioritats horitzontals.  
Les quatre prioritats horitzontals del present Pla Anual de la Generalitat 2010 es deriven de les prioritats establides en el Pla director 2008-2011 i són les següents:  
1. Contribuir a la reducció de la pobresa, donant suport a estratègies que tinguen com a objecte el desenrotllament humà sostenible i la millora de les condicions de vida dels pobles, incloent-hi la promoció de l'accés al treball decent com un element fonamental per a garantir una vida digna per a totes les persones.  
2. La protecció i el respecte als drets humans i la diversitat cultural, l'enfortiment de les estructures democràtiques, la governabilitat i la gestió descentralitzada, així com l'enfortiment de la societat civil i la participació ciutadana.  
3. La promoció de l'equitat de gènere en la cooperació internacional per al desenrotllament a través de l'augment de les capacitats i l'autonomia de les dones.   
4. El foment de la sostenibilitat ambiental i la conservació de la biodiversitat articulats amb processos de desenrotllament humà sostenible.  
2.2. Prioritats sectorials.  
De conformitat amb l'article 6 de la Llei 6/2007, de 9 de febrer, de la Generalitat, de la Cooperació al Desenrotllament de la Comunitat Valenciana, i al Pla director 2008-2011, el Pla Anual 2010 concreta els sectors prioritaris en matèria de cooperació internacional per al desenrotllament de la manera següent:  
1. En les àrees de cooperació per al desenrotllament i codesenrotllament els sectors prioritaris d'intervenció seran:  
a) Millora de les capacitats per a satisfer les necessitats socials bàsiques, que comprenen l'enfortiment dels sistemes de salut d'acord amb les prioritats locals i nacionals dels països destinataris i les recomanacions d'organismes internacionals; la millora de la qualitat de l'educació i formació bàsica; la millora d'infraestructures, servicis energètics, abastiment, control i tractament de l'aigua, sostenibilitat mediambiental, així com l'accés a una vivenda digna i el desenrotllament socioeconòmic amb enfocament de sobirania alimentària a fi de garantir el dret a l'alimentació.  
Les ajudes destinades en 2010 a estos sectors aconseguiran, com a mínim, el 50% de les ajudes concedides del programa de cooperació.   
b) Millora de les capacitats econòmiques i productives, com la realització de programes de cooperativisme, associacionisme, l'enfortiment del sistema de microcrèdits i la creació de microempreses i autoocupació; l'enfortiment dels sectors productius, en especial de la producció i distribució d'aliments dins del principi de sobirania alimentària, el foment del comerç just i del consum responsable, l'enfortiment de les xarxes de comerç, capacitació empresarial, professional i laboral i el foment del turisme responsable. A estos sectors es dedicaran en 2010, com a mínim, el 4% de les ajudes concedides del programa de cooperació.   
c) Promoció de la governabilitat democràtica, respecte i promoció dels drets humans, enfortiment de les administracions descentralitzades i la participació de la societat civil, formació de personal tècnic municipal i prestació d'assistències tècniques per a la millora de servicis públics, per tal d'aconseguir en 2010, com a mínim, el 4% de les ajudes concedides del programa de cooperació.   
d) Promoció de la igualtat de gènere en el desenrotllament i l'apoderament de les dones. Es reservarà, almenys, el 2% de les ajudes concedides del programa de cooperació per a programes i projectes els objectius, generals i específics dels quals, es vinculen a esta prioritat horitzontal.   
En el cas que no es poguera destinar els fons previstos a cada prioritat sectorial per la inexistència de projectes o programes amb els requisits necessaris per a la seua aprovació, estos s'assignaran als altres sectors considerats prioritaris per este Pla.  
Amb independència del sector d'intervenció a què es dirigisquen les accions subvencionades per la Generalitat, totes hauran de considerar el diferent impacte de la pobresa en hòmens i dones, i en conseqüència incloure la perspectiva de gènere en tot el cicle del projecte.   
2. Respecte a l'àrea d'acció humanitària, les intervencions d'acció humanitària i emergència recolzades per la Generalitat, d'acord amb la Llei de Cooperació i el Pla director i les prioritats que fixa este Pla Anual, es correspondran amb alguna de les prioritats següents:   
a) Ajuda d'emergència: intervencions de caràcter immediat per a minimitzar els efectes de catàstrofes sobre la població. S'inclou en este epígraf l'ajuda alimentària i les accions de caràcter més ampli dirigides a atendre les necessitats de la població refugiada i desplaçada.   
b) Rehabilitació i reconstrucció de zones afectades per catàstrofes. Són accions dirigides restablir les condicions de vida de les persones i recuperar les capacitats productives i el funcionament dels servicis essencials.  
c) Prevenció, reducció i resolució de conflictes. Intervencions dirigides a previndre situacions de conflicte reduir l'impacte que poden ocasionar sobre la població.  
d) Prevenció, preparació i reducció de riscos i situacions estructurals que poden provocar o agreujar els efectes de desastres naturals.  
D'acord amb les previsions pressupostàries de 2010, el conjunt de les actuacions en matèria d'acció humanitària aconseguiran, com a mínim, el 6% del pressupost destinat a les ajudes públiques del programa de cooperació.  
En matèria d'acció humanitària es prioritzaran les accions que tinguen en compte l'impacte desigual de les situacions de conflicte i de desastre sobre dones i hòmens.   
3. Àrea d'educació per al desenrotllament i sensibilització, i formació especialitzada i investigació en matèria de desenrotllament.  
En les àrees de l'educació per al desenrotllament i sensibilització; formació especialitzada i la d'investigació en matèria de cooperació per al desenrotllament, es prioritzaran els següents tipus d'intervencions:  
Projectes de sensibilització i educació per al desenrotllament, de formació especialitzada per al desenrotllament, així com l'impuls d'accions d'investigació científica i tecnològica orientada a la promoció del desenrotllament humà sostenible.  
Inclou activitats com: la informació i el coneixement sobre la realitat dels països empobrits i les causes de la desigualtat i la pobresa; la promoció d'investigacions sobre desenrotllament i cooperació; el foment del comerç just i del consum responsable; i, finalment, l'enfortiment de les capacitats dels propis agents de cooperació.  
Es prioritzaran aquelles accions que contribuïsquen a la difusió del paper de les dones en el desenrotllament, així com l'impacte desigual de la pobresa i les situacions de conflicte sobre dones i hòmens.  
El conjunt d'actuacions en estes matèries aconseguirà en 2010, com a mínim, el 8% de les ajudes concedides del programa de cooperació. Les activitats finançades en matèria d'educació per al desenrotllament, sensibilització i formació i investigació hauran de considerar, en la seua formulació i execució, l'enfocament de gènere.  
2.3. Prioritats geogràfiques  
La Generalitat, en compliment de les mesures acordades en la Tercera Conferència de les Nacions Unides sobre els Països Menys Avançats (PMA), establix que, almenys, un 40% dels països considerats d'actuació prioritària i específica són PMA. Així mateix destinarà, almenys, el 16% de l'ajuda als esmentats països.   
L'any 2010, la Generalitat cofinançarà aquells projectes i programes que tinguen com destinataris països o poblacions considerats prioritaris o d'atenció específica, així com aquells que estiguen considerats, en les classificacions de les Nacions Unides, amb Índex de Desenrotllament Humà Baix o Països Menys Avançats.  
La Generalitat, amb la finalitat de continuar reforçant l'impacte i la concentració geogràfica de l'ajuda, destinarà el major volum de recursos en els països considerats prioritaris en el present Pla Anual, als que es destinarà, com a mínim, el 75% dels fons destinats a projectes i programes de cooperació internacional per al desenrotllament.  
Seran països prioritaris i països d'atenció específica en el present Pla Anual:  
1. Països prioritaris (com a mínim, el 75% del total de les ajudes):  
a) Amèrica central i Carib: el Salvador, Guatemala, Hondures, Nicaragua, República Dominicana i Haití.  
b) Sud-amèrica: Bolívia, Colòmbia, Equador i Perú.  
c) Àfrica Subsahariana: Angola, Benín, Burkina-Faso, Etiòpia, Kenya, Moçambic, Uganda i Rwanda.  
d) Magrib i Orient Mitjà: Algèria, el Marroc, la població Sahrauí i els territoris palestins.  
e) Àsia: Índia.  
2. Països d'atenció específica (es destinarà,com a mínim, un 10%):  
a) Amèrica central i Carib: Cuba, Mèxic i Panamà.  
b) Sud-amèrica: Argentina, Brasil i Paraguai.  
c) Àfrica Subsahariana: Camerun, Txad, Costa de Marfil, Guinea Bissau, Guinea Equatorial, Mali, Níger, República Democràtica del Congo, Senegal, Sierra Leone i Sudan.  
d) Magrib i Orient Mitjà: Jordània, Mauritània i Tunis.  
e) Àsia: Bangla Desh i Filipines.  
3. Els països prioritaris per a l'execució de projectes en matèria de codesenrotllament seran:  
a) Amèrica central i Carib: Cuba i República Dominicana.  
b) Sud-amèrica: Argentina, Bolívia, Colòmbia, Equador i Perú.  
c) Àfrica Subsahariana: Guinea Equatorial i Senegal.   
d) Magrib: Algèria i el Marroc.  
3. Instruments i modalitats de la cooperació valenciana per al desenrotllament  
A partir de la valoració realitzada per la direcció general de Cooperació al Desenrotllament i Solidaritat i de les aportacions realitzades pels agents de la cooperació internacional per al desenrotllament de la Comunitat Valenciana, s'està realitzant l'adequació dels instruments de cooperació, que implica tant la seua millora com la creació de noves línies de finançament en matèria de cooperació internacional per al desenrotllament.   
En la mesura que es dispose dels resultats i recomanacions dels instruments de cooperació l'avaluació de la qual s'ha iniciat durant 2009, i de la seua discussió i consens amb els agents de cooperació, podran incorporar-se totes aquelles modificacions i adequacions que contribuïsquen a la millora de la qualitat de la cooperació internacional per al desenrotllament realitzada des de la Generalitat.  
Durant l'any 2010 es preveu la realització d'accions de cooperació multilateral a través d'organismes de NNUU i de l'OEI. El major pes continuarà estant en la cooperació bilateral realitzada a través dels agents de la cooperació valenciana, i especialment la realitzada per les ONGD. La previsió pressupostària per a 2010 apunta que al voltant d'un 95% de les ajudes de cooperació de la Generalitat es gestionarà de forma bilateral, mentre que al voltant d'un 5% es gestionarà a través d'organismes multilaterals.   
Respecte a la modalitat de concessió, es manté tant la gestió per mitjà de la firma de convenis de col·laboració com a través de convocatòries públiques. Estes últimes absorbiran la major part dels fons del programa de cooperació. Els convenis continuen la tendència a concentrar-se en les organitzacions multilaterals i en les accions de formació especialitzada i sensibilització, incloses majoritàriament en el marc de Solidària 2010.   
Segons açò, al voltant d'un 80% de les ajudes del programa de cooperació es gestionaran mitjançant convocatòries públiques, mentre un 20% es realitzarà a través de convenis.  
Les convocatòries del programa de cooperació de la Generalitat es modifiquen respecte a anys anteriors. A continuació es detallen els principals instruments de la cooperació valenciana i les principals novetats incorporades en la gestió de les ajudes per a l'any 2010.  
3.1. Programes, projectes i microprojectes en matèria de cooperació internacional per al desenrotllament  
3.1.1. Convocatòria de cooperació internacional per al desenrotllament  
En l'any 2010 es modifica l'estructura de la convocatòria anterior per a una major adaptació a les necessitats la cooperació valenciana. A continuació s'assenyalen les línies d'intervenció i les principals característiques de cadascuna.  
I. Programes de cooperació internacional per al desenrotllament.  
La línia de programes de cooperació tindrà una assignació que representarà un mínim del 25% del total de les ajudes destinades a la convocatòria de desenrotllament de 2010.   
Un programa és, als efectes del present Pla Anual, un conjunt d'intervencions planificades a mitjà i llarg termini, amb caràcter integral i d'ampli impacte bé en una zona geogràfica, o en un sector d'intervenció determinat. Els programes, que podran estar integrats per diversos projectes, han de recolzar-se en processos de planificació, continuïtat i sostenibilitat que impliquen una major complexitat i temporalitat de les actuacions.  
La duració dels programes es fixarà en un màxim de 48 mesos i hauràn d'executar-se en algun dels països considerats prioritaris pel present Pla Anual. Els requisits tècnics dels programes es detallaran en les respectives bases de convocatòria.  
La convocatòria establirà les quanties, la duració i els requisits tècnics dels programes que es presenten a la convocatòria, així com els criteris d'experiència, capacitat de gestió i presència en la Comunitat Valenciana que hauran de reunir les ONGD i els seus socis locals per a accedir a esta línia de finançament.  
II. Projectes de cooperació internacional per al desenrotllament.  
La línia de projectes de cooperació tindrà una assignació que suposarà un mínim del 70% del total de les ajudes destinades a la convocatòria de desenrotllament de 2010.   
Els projectes són accions dirigides a la consecució d'un objectiu específic i deriven d'estratègies o plans de desenrotllament de major envergadura. Els projectes es recolzen en planificacions definides, amb previsions concretes dels recursos necessaris i la temporalitat de la seua execució.  
El període d'execució dels projectes serà de fins a 36 mesos. No podran presentar-se accions que corresponguen a intervencions pròpies de la línia de programes. Els requisits tècnics dels projectes es detallaran en les respectives bases de convocatòria.  
La convocatòria establirà les quanties, la duració i els requisits tècnics dels projectes que es presenten a la convocatòria, així com els criteris d'experiència, capacitat de gestió i presència en la Comunitat Valenciana que hauran de reunir les ONGD i els seus socis locals per a accedir a esta línia de finançament.  
III. Microprojectes de cooperació internacional per al desenrotllament.  
La línia de microprojectes de cooperació tindrà una assignació al voltant del 3% del total de les ajudes destinades a la convocatòria de desenrotllament de 2010.   
Un microprojecte és una intervenció o acció puntual que pot contribuir o no a la consecució de projectes o programes de desenrotllament i que per tant complementa o reforça l'estratègia de desenrotllament en un determinat sector de població, comunitat, o col·lectiu específic a què es dirigix.  
Es finançaran accions de cooperació la subvenció sol·licitada de les quals no supere els 50.000 euros per projecte i la seua execució no siga superior a 12 mesos.   
La convocatòria establirà les quanties, la duració i els requisits tècnics dels microprojectes que es presenten a la convocatòria, així com els criteris d'experiència, capacitat de gestió i presència en la Comunitat Valenciana que hauran de reunir les ONGD i els seus socis locals per a accedir a esta línia de finançament.  
3.1.2. Convenis de cooperació per al desenrotllament  
Durant 2010 s'establiran nous convenis de col·laboració per a l'execució de diferents projectes i programes, principalment a través d'agents de cooperació multilateral; a més, es realitzarà el seguiment dels convenis de cooperació firmats en anys anteriors que s'executaran o finalitzaran durant el present any.  
Els convenis previstos per a la seua firma durant 2010 s'executaran en els països següents:  
- Amèrica central i carib: el Salvador i Cuba.  
- Sud-amèrica: Colòmbia, Brasil, Equador i Perú.  
- Magrib i Orient Mitjà: Territoris Palestins i població Sahrauí.  
- Àfrica Subsahariana: Etiòpia, Kenya i Nigèria.  
3.2. L'educació per al desenrotllament i la sensibilització social  
Les intervencions en matèria d'educació per al desenrotllament i sensibilització suposaran, d'acord amb les previsions del present Pla, entorn d'un 5% de total de les ajudes del programa de cooperació. Estos fons es canalitzaran principalment a través de la convocatòria pública anual, i en menor grau a través de convenis de col·laboració vinculats majoritàriament a l'execució de Solidària 2010.   
3.2.1. Convocatòria pública d'ajudes en matèria d'educació per al desenrotllament i sensibilització social  
Els projectes d'educació per al desenrotllament hauran de tindre un període d'execució del projecte de fins a 18 mesos.  
La convocatòria establirà les quanties, la duració i els requisits tècnics dels projectes que es presenten a la convocatòria, així com els criteris d'experiència, capacitat de gestió i presència en la Comunitat Valenciana que hauran de reunir les ONGD i els seus socis locals per a accedir a esta línia de finançament.  
3.2.2. Convenis d'educació i sensibilització social  
Al llarg de 2010 s'establiran nous convenis de col·laboració per a l'execució de diferents projectes i accions de sensibilització; a més, es realitzarà el seguiment dels convenis d'educació per al desenrotllament firmats en anys anteriors i que s'executaran o finalitzaran durant el present any.  
Els convenis previstos per a la seua firma durant 2010 seran aquells que formen part del Programa Solidària, a més del conveni amb la Coordinadora Valenciana d'ONGD que inclou entre les seues activitats accions d'educació per al desenrotllament i sensibilització social.  
3.2.3. Programa Solidària 2010  
Solidària és el programa institucional d'educació per al desenrotllament i sensibilització social impulsat per la Generalitat, que inclou diverses accions en coordinació amb els diferents agents socials de la cooperació valenciana, dirigides a formar i proporcionar una millor percepció en la societat valenciana de les causes estructurals que generen les desigualtats en el món, a fi de potenciar la seua participació i compromís en el desenrotllament dels països estructuralment empobrits del planeta, així com contribuir a generar uns valors i estils de vida més justos i solidaris.  
Solidària es desenvoluparà com a instrument que fomente les sinergies entre els centres directius amb competències en immigració i ciutadania de la Conselleria de Solidaritat i Ciutadania, sent el referent quant a la labor promoguda en matèria de sensibilització, educació en valors de convivència i informació sobre els projectes de cooperació internacional per al desenrotllament que les ONGD duen a terme amb el suport de la Generalitat.  
També s'impulsaran diferents activitats dirigides a:  
- Promoure la cultura de la solidaritat amb els pobles d'origen de la població immigrant.  
- Fomentar la tolerància, comprensió i respecte cap als costums i les formes de vida d'altres cultures.  
- Promoure la formació intercultural.  
- Fomentar la convivència intercultural en l'escola a través del coneixement mutu i la comprensió.  
- Promoure i formar sobre els drets humans.  
- Difondre el contingut dels Objectius de Desenrotllament del Mil·lenni, establits per les Nacions Unides, i la seua evolució.  
- Promoure la sensibilització i la formació en la igualtat de gènere.  
- Fomentar el comerç just i el consum responsable, així com l'establiment de relacions comercials entre el Nord i el Sud basades en condicions justes.  
- Promoure l'intercanvi de materials pedagògics de qualitat en matèria de sensibilització i educació per al desenrotllament.  
- Promoure normes de conducta i del codi deontològic sobre imatges i missatges relacionats amb els països del Sud.  
La temàtica del Programa Solidària de l'any 2010 se centrarà en la seguretat i sobirania alimentària.  
Actualment, el planeta es troba immers en una crisi alimentària que afecta en major grau als països i grups de població més vulnerables.  
En este sentit, es pretén desenvolupar accions que sensibilitzen la població sobre el dret a l'alimentació com a dret humà bàsic i com a principi fonamental per a eradicar la fam i la malnutrició en el món.  
Per a això es desenvoluparan accions com:  
- Campanyes de comerç just i consum responsable.  
- Cursos de formació, jornades i seminaris.  
- Exposicions itinerants.  
- Concurs internacional de fotografia.  
- Accions de convivència i intercanvi entre xiquets i jóvens de distintes cultures.  
- Premi Solidària.  
3.3. La investigació per al desenrotllament i la formació especialitzada  
Les accions d'investigació i formació especialitzada suposaran, d'acord amb les previsions, entorn del 3% de total de les ajudes públiques del programa de cooperació. Els fons es canalitzaran principalment a través de la convocatòria pública anual, i en menor grau a través de convenis de col·laboració per a la realització d'accions de formació especialitzada.   
3.3.1. Convocatòria pública d'ajuda a projectes d'investigació i formació especialitzada  
Els projectes d'investigació i formació especialitzada hauran de tindre un període d'execució del projecte de fins a 15 mesos si es tracta de projectes executats a la Comunitat Valenciana, i de 36 mesos per a projectes executats a l'exterior.   
La convocatòria establirà les quanties, la duració i els requisits tècnics dels projectes que es presenten a la convocatòria, així com els criteris d'experiència, capacitat de gestió i presència en la Comunitat Valenciana que hauran de reunir les ONGD i els seus socis locals per a accedir a esta línia de finançament.  
Així mateix, la convocatòria inclourà un marc concret per al tipus d'accions de formació especialitzada i investigació, que hauran d'ajustar-se a les prioritats horitzontals, sectorials i geogràfiques que s'indiquen en el present Pla Anual 2010.  
Com a novetat respecte a anys anteriors s'inclou el compromís de les entitats subvencionades de participar en les jornades sobre investigació i desenrotllament que se celebraran anualment en col·laboració amb la Generalitat, i on s'exposaran els treballs realitzats i se socialitzaran els resultats obtinguts.  
3.3.2. Convenis d'investigació i formació especialitzada  
S'establirà un conveni de col·laboració amb el Comité Universitari Valencià de Relacions Internacionals i Cooperació de la Comunitat Valenciana (CUVRIC).  
A més, es duran a terme diferents activitats de formació especialitzada en matèria de cooperació a través del conveni firmat amb la Coordinadora Valenciana d'ONGD.  
3.3.3. Beques de formació específica en matèria de cooperació internacional per al desenrotllament  
En 2010 es convocaran les tres modalitats de beques de la Generalitat de formació especialitzada en matèria de cooperació internacional per al desenrotllament. Anualment la Generalitat disposarà de sis persones becades per a la realització de pràctiques professionals en la direcció general de Cooperació al Desenrotllament i Solidaritat, dos persones becades per a la realització de pràctiques professionals en el Programa de la Nacions Unides per al Desenrotllament (PNUD) i huit persones en les Oficines Tècniques de Cooperació de l'Agència Espanyola de Cooperació Internacional per al Desenrotllament (AECID) a Amèrica Llatina i Àfrica.  
3.4. Acció humanitària  
La previsió pressupostària per a 2010 destinada a acció humanitària suposarà, com a mínim, un 6% de total de les ajudes del programa de cooperació. Estos fons es canalitzaran, principalment, a través de convocatòria pública i, en menor grau, a través de convenis de col·laboració vinculats a l'execució d'accions d'ajuda d'emergència.   
L'ajuda d'emergència requerix una resposta ràpida, eficaç i coordinada. Les intervencions en l'àmbit de l'ajuda humanitària han d'estar coordinades per a aconseguir la complementarietat de les intervencions i, en la mesura que siga possible, una certa especialització funcional.  
A fi d'atendre les emergències internacionals que succeïsquen durant l'any 2010, es realitzaran dos convenis en matèria d'acció humanitària amb les següents entitats especialitzades en intervencions d'emergència: Farmamundi a través de la dotació sanitària humanitària des del seu centre logístic a València, i la Creu Roja Espanyola Comunitat Valenciana per mitjà de l'enviament de material d'emergència des del Centre Logístic d'Emergències Internacionals.  
Així mateix, es realitzarà el seguiment dels convenis d'acció humanitària i emergència firmats en anys anteriors i que continuen en execució durant 2010.   
Comité Permanent d'Acció Humanitària i Emergència de la Comunitat Valenciana.   
Es continuarà promovent el Comité Permanent d'Acció Humanitària i Emergència de la Comunitat Valenciana (CAHE-CV), com a espai per a la coordinació d'esforços i concentració dels recursos per a atendre les situacions d'emergència i de crisis humanitàries que se succeïsquen durant l'any 2010.  
Així mateix, al llarg del 2010 es procedirà a la incorporació progressiva de les recomanacions extretes de l'avaluació externa de les intervencions en matèria d'acció humanitària en el marc del CAHE-CV i impulsada des de la Generalitat per al període 2000-2009, la qual s'ha iniciat l'any 2009.  
3.5. Projectes de codesenrotllament  
Les intervencions en matèria de codesenrotllament tindran una assignació, com a mínim, d'un 2% del total de les ajudes públiques del programa de cooperació. Estos fons es canalitzaran a través d'una convocatòria pública anual. El seu període d'execució serà de fins 24 mesos.   
Les accions de codesenrotllament es dirigiran cap a les poblacions procedents dels països empobrits que compten amb nombre més gran de persones immigrants i capacitat organitzativa en la Comunitat Valenciana, d'acord amb les prioritats geogràfiques assenyalades en l'apartat corresponent d'este Pla Anual.   
Es primaran aquells programes i projectes que incorporen persones immigrants residents en la Comunitat Valenciana en els seus processos d'identificació, disseny, execució i avaluació; i, en especial, es valorarà la participació en ells d'entitats sense ànim de lucre constituïdes legalment que incloguen, entre els seus fins socials, l'atenció i suport als immigrants.  
La convocatòria establirà les quanties, la duració i els requisits tècnics dels projectes que es presenten a la convocatòria, així com els criteris d'experiència, capacitat de gestió i presència en la Comunitat Valenciana que hauran de reunir les ONGD i els seus socis locals per a accedir a esta línia de finançament.  
4. Millora dels procediments de gestió i justificació  
La Direcció General de Cooperació al Desenrotllament i Solidaritat, amb el fi últim de millorar els procediments de gestió dels projectes de cooperació internacional per al desenrotllament, continuarà treballant en la simplificació dels processos que faciliten els tràmits en les relacions entre els diferents agents de la cooperació i l'administració  
A més, en el primer semestre de 2010 esta prevista l'aprovació d'un nou decret regulador de les bases de les ajudes en matèria de cooperació per al desenrotllament, que desenvolupa la Llei 6/2007, de 9 de febrer, de la Generalitat, de la Cooperació al Desenrotllament de la Comunitat Valenciana, que deroga i substituïx el Decret 201/1997, d'1 de juliol, del Consell, sobre regulació de bases per a la cooperació internacional al desenrotllament i del règim específic de transferències de fons destinats a la cooperació amb països en via de desenrotllament.  
Al llarg del primer semestre de 2010 s'elaborarà un manual de justificacions de les subvencions que permeta major agilitat en la presentació i revisió dels informes finals i la justificació del gasto.  
5. Avaluació  
En els últims anys s'ha constatat un major interés, tant per part de la Generalitat com dels diversos actors valencians del sector de la cooperació, en la millora dels processos globals que permeten aconseguir una major qualitat i coherència de les intervencions en matèria de cooperació internacional per al desenrotllament.  
En resposta a este interés, i seguint amb les recomanacions establides en els diferents fòrums internacionals en matèria de l'ajuda al desenrotllament, la Generalitat impulsarà un procés d'enfortiment de la cultura d'avaluació en tota la seua acció exterior, promovent així mateix la incorporació al procés de tots els agents de la cooperació valenciana.   
Les principals activitats d'avaluació que la Direcció General de Cooperació al Desenrotllament i Solidaritat realitzarà l'any 2010 són les següents:  
A) Establiment de la política de gestió d'avaluació de la Direcció General de Cooperació al Desenrotllament i Solidaritat.   
La finalitat d'este procés és establir els procediments i dissenyar les ferramentes específiques per a la gestió de l'avaluació de la cooperació internacional per al desenrotllament de la Generalitat.   
En el procés caldrà ajustar-se especialment a desenvolupar un model d'avaluació de polítiques de cooperació que prenga en consideració l'especificitat de la cooperació descentralitzada, i en particular les potencialitats dels actors públics i privats de la cooperació valenciana. Per això, durant 2010 es promourà un procés de diàleg amb els principals actors de la cooperació valenciana a través dels òrgans d'assessorament i de participació creats, i en especial del Consell Valencià de Cooperació al Desenrotllament.  
Així mateix, s'incorporarà l'ús d'instruments estàndard de seguiment i avaluació orientats al desenrotllament d'un manual de gestió d'avaluacions a mitjà termini. Este manual combinarà els elements bàsics ineludibles en qualsevol procés d'avaluació de polítiques públiques, amb els aspectes específics de la gestió de la política valenciana de cooperació al desenrotllament.  
B) L'avaluació d'instruments i programes de la direcció general de Cooperació al De-senrotllament i Solidaritat.  
En la ja significativa trajectòria de la cooperació al desenrotllament de la Generalitat hi ha instruments i programes d'importància no sols en termes d'inversió, sinó per les seues característiques qualitatives pròpies, sent algunes d'elles constitutives de la seua singularitat.  
Algunes d'estes accions han aconseguit un grau de maduresa suficient en el seu cicle d'execució que fa necessària la posada en marxa d'un procés avaluatiu amb un marcat caràcter formatiu. Així, durant 2010 la Generalitat impulsarà l'avaluació d'accions institucionals específiques amb un doble propòsit: d'una banda, aprofundir en la rendició de comptes a la societat valenciana i a tots els socis i actors de la cooperació valenciana i, d'una altra, incorporar les lliçons apreses del procés, en especial aquelles que permeten la reorientació d'accions cap a la consecució de millors resultats per al desenrotllament.   
Els instruments i programes propis en què es pretén impulsar processos avaluatius durant 2010 són:  
Programa de beques de formació.  
Continuant amb el treball iniciat durant l'últim trimestre de 2009, es consolidarà durant el primer trimestre de 2010 un procés d'avaluació interna del programa de beques per a la realització de pràctiques de formació complementària en matèria de cooperació internacional per al desenrotllament, tant en les Oficines Tècniques de Cooperació dependents de l'Agència Espanyola de Cooperació Internacional per al Desenrotllament, com en les oficines del Programa de les Nacions Unides per al Desenrotllament. La seua finalitat consistix a analitzar les aportacions de l'esmentat programa a l'especialització professional en el sector.   
Programa Solidària.  
Este programa, que constituïx l'eix fonamental de l'acció impulsada per la Generalitat en matèria de sensibilització social, té una trajectòria de quasi una dècada. Durant este període s'han posat en marxa diferents modalitats d'intervenció i concertació d'actors de què es poden extraure aprenentatges que permeten una millor focalització dels esforços conjunts entre la Generalitat i les institucions implicades, tant públiques com privades. Durant 2010 es finalitzarà un procés d'avaluació mixta sobre resultats i processos de gestió del programa, les recomanacions operatives del qual seran incorporades en accions per al dit període, deixant les orientacions de tipus estratègic per al període següent.  
Acció humanitària.  
Diferents institucions i organitzacions de la Comunitat Valenciana, i molt especialment la Generalitat, en el marc del CAHE-CV, han realitzat, des de fa més d'una dècada, actuacions en l'àmbit de l'acció humanitària amb la finalitat de respondre a les emergències humanitàries en els països afectats pels desastres i els conflictes armats i sociopolítics. En els nou anys que la Comunitat Valenciana ha finançat intervencions en matèria d'acció humanitària, han implicat l'execució de 99 projectes a través de 33 entitats en 33 països. Basant-se en esta trajectòria, i en la consegüent experiència de treball concertat acumulada durant estos anys en l'àmbit humanitari, l'any 2009 s'ha realitzat una anàlisi i valoració, a fi d'extraure lliçons apreses que permeten incidir en una millora progressiva de l'acció humanitària promogudes amb fons de les administracions públiques valencianes i, especialment, de la Generalitat.  
Este procés d'avaluació servirà per a abordar una reforma i adequació dels instruments emprats, que permeten millorar l'impacte de l'acció humanitària.  
C) Avaluació de projectes.  
Un dels primers impulsos de la Generalitat en la promoció d'una cultura d'avaluació en el sector de la cooperació al desenrotllament el va constituir la introducció des de 2006 d'una avaluació externa de resultats i objectius en els projectes finançats per la Generalitat de quantia superior a 200.000 euros.  
L'any 2010 la realització d'avaluacions externes tindrà caràcter preceptiu per als programes de cooperació finançats per mitjà de convocatòria pública, així com per als projectes de cooperació aprovats en la mateixa convocatòria, el cost total dels quals siga superior a 200.000 euros. Per als projectes el cost total dels quals siga inferior als 200.000 euros la realització d'avaluacions externes serà potestativa i serà considerada un mèrit preferent en el procés de valoració. En ambdós casos el màxim que es pot finançar en concepte d'avaluació externa serà del 2% de la subvenció concedida per la Generalitat.  
Per a poder aprofitar al màxim este esforç avaluatiu, es desenvoluparan procediments específics per a facilitar la coherència i la complementarietat d'estes avaluacions, enfocats a l'ús dels seus resultats cap a una orientació de la planificació futura més ajustada a les necessitats en països prioritaris i sectors d'intervenció.  
L'acció tindrà una doble direcció: per un costat, es vetllarà per la posada en marxa de processos d'avaluació amb un grau suficient d'estandardització i compliment de mínims de qualitat; d'altra banda, els resultats d'avaluació de projecte seran incorporats en el cicle de planificació de la pròpia direcció general, per mitjà d'un protocol de sistematització de la informació que complemente el seguiment administratiu que ja es realitza.   
Així mateix, es difondran els resultats de les avaluacions realitzades entre els diferents actors valencians amb la finalitat de contribuir a la cultura de l'avaluació i la incorporació d'aprenentatges.  
Durant 2010 està prevista la realització d'avaluacions externes del Programa AVANT (Guatemala) i del Programa Espígols (el Marroc).  
6. Relació amb els agents de cooperació internacional per al desenrotllament  
La participació, col·laboració i complementarietat en les accions de desenrotllament són criteris d'actuació que en matèria de cooperació assumix i impulsa la Generalitat. Durant 2010, d'acord amb el Pla director de la Cooperació, es continuarà avançant en els processos de participació amb els agents de cooperació a través dels òrgans formals de participació:  
- Consell de Cooperació.  
- Comissió Interdepartamental.  
- Comissió Interterritorial.  
També es realitzarà un esforç de concertació i col·laboració amb la resta de departaments i organismes dependents de la Generalitat, així com amb la resta d'administracions públiques de la Comunitat Valenciana. A més es continuaran mantenint, en el nivell estatal i internacional, la col·laboració amb l'AECID, amb altres agències de departaments de cooperació de les comunitats autònomes i amb les principals agències multinacionals, especialment amb organismes de NNUU i l'OEI.   
7. Informació i comunicació  
La Generalitat, en línia amb la millora de l'eficàcia de l'ajuda al desenrotllament, i en compliment amb el principi de responsabilitat mútua, treballarà durant l'any 2010 en la creació d'un pla de comunicació que tinga com a objecte donar a conéixer a la societat valenciana les diferents accions de cooperació internacional per al desenrotllament realitzades pels agents de cooperació valencians i subvencionades per la Generalitat a través de la gestió de fons públics. Amb això es pretén, a més, transmetre una informació objectiva que faça visible els diferents problemes i provoque la presa de consciència sobre les seues causes.  
En coherència amb l'anterior, s'habilitarà un espai en la Web de la direcció general de Cooperació al Desenrotllament i Solidaritat on es podrà consultar els resums executius tant dels projectes i programes recolzats per la Generalitat, com de les seues avaluacions externes, finançades amb fons públics en anys anteriors.  
8. Pressupost  
Per a l'any 2010, en l'àmbit transversal que representen les polítiques d'integració i d'acord amb la Llei de Pressupostos de la Generalitat per a 2010, els fons destinats a cooperació i desenrotllament són 47.498.987 euros, dels quals 86.643.872 euros corresponen a l'àmbit transversal de la conselleria i 9.399.240 euros a projectes destinats a cooperació d'altres conselleries.